**Šilalės rajono jaunimo laisvalaikio leidimo poreikiai**

Kur jaunimas mėgsta leisti laisvalaikį Šilalės mieste ir rajone? Ar daug yra tam pritaikytų vietų? Šie ir panašūs klausimai sudomino savanorę Austėją ir šių metų pradžioje ji nusprendė atlikti apie tai tyrimą ir parengė klausimyną iš 15 klausimų. Į klausimus atsakė 155 jauni respondentai: 47 vaikinai ir 108 merginos.

Jaunuolių buvo klausiama, kokių laisvalaikio praleidimo vietų jie žino Šilalės mieste ir rajone. Rezultatus galite matyti žemiau esančioje lentelėje.

*Keletas respondentų taip pat paminėjo Šilalės sporto ir laisvalaikio centrą, Sporto klubą, suoliukus, pavėsines, biblioteką, J. Basanavičiaus g., degalines.*

Antras klausimas buvo susijęs su pirmuoju: siekta išsiaiškinti, ar jaunuoliai tik žino šias vietas, ar ir jomis naudojasi. Galima konstatuoti, kad jaunuoliai daugiausia leidžia laiką kavinėse ir pušyne.

Jaunuolių buvo paklausta, ar jie žino, kur galima rasti informacijos arba pasikonsultuoti dėl veiklų Šilalės mieste ir rajone. Gaila, bet panašu, kad informacijos paieška jaunuoliams yra sunki.

Pasiteiravome jaunuolių, ar jie yra patenkinti fizinio aktyvumo užsiėmimų galimybėmis mūsų mieste. Šiek tiek daugiau nei pusė tyrimo dalyvių yra nepatenkinti fizinio aktyvumo užsiėmimų galimybėmis Šilalės mieste ir rajone.

Šilalės mieste veikia oficiali jaunuolių laisvalaikio praleidimo vieta – Šilalės atviras jaunimo centras „Pulsas“. Iš tyrime dalyvavusių respondentų, didžioji dalis AJC veiklose nedalyvauja.

Dalyvaujantys AJC veiklose yra jomis patenkinti ir vertina jas teigiamai.

Šilalės rajone be AJC veikia tokios jaunimo organizacijos: VšĮ „Etnoklubas“, VšĮ „Kraštomanija“, Šilalės sporto klubas „Adijus“, VšĮ R. Matučio sporto klubas, VšĮ Mindaugo Čepausko sporto klubas, Jaunųjų konservatorių lyga, Tauragės apskrities 7-os šaulių rinktinės 710 kuopos Pajūrio jaunieji šauliai, Laukuvos jaunųjų šaulių 7-oji kuopa, LDK Kęstučio Šaulių 7-osios rinktinės Šilalės S. Dariaus ir S. Girėno 2-oji ir 3-oji kuopa, 2 būrys, Ateitininkų Kaltinėnų šv. Jono Krikštytojo kuopa, Ateitininkų Šilalės Jono Pauliaus II kuopa, Šilalės Šv. Pranciškaus Asyžiečio parapijos ateitininkai. Jaunuolių dalyvavimas jaunimo organizacijų veiklose matomas šioje diagramoje:

Tyrimo organizatorei Austėjai buvo įdomu, kokias veiklas mėgsta jaunieji šilališkiai. Didžioji dalis tyrimo dalyvių mėgsta aktyvias, lauko veiklas, šiek tiek mažesnė dalis mėgsta vidaus, sportiškas, loginio mąstymo ir pasyvias veiklas. Buvo keletas, kurie paminėjo knygų skaitymą, kompiuterinius žaidimus ir kt.

Veiklų pasirinkimas platus, bet visgi jaunuoliai įvardino, kokių veiklų jiems trūksta. Dauguma tyrimo dalyvių mano, kad Šilalėje trūksta tokių veiklų kaip koncertai, diskotekos, filmų vakarai.

Greta trūkstamų veiklų Šilalės miesto ir rajono jaunimas pasigenda vietų, kur galėtų aktyviai praleisti savo laisvalaikį. Taip pat pastebi tokius trūkumus kaip viešieji tualetai, hamakai, pavėsinės, jaunimo centro darbo laikas (reikėtų, kad dirbtų ilgiau ir savaitgaliais), kultūrinių vietų, tvarkingų kelių, trūksta vietos, kur būtų galima pasibūti su draugais, nes įvairios kavinės ir stovėjimo aikštelės yra pabodusios. Trūksta kultūrinių vietų (muziejų). Bloga kelių ir gatvių apšvietimo būklė, prasti keliai (reikia tvarkyti kelius). Apleistos, netvarkomos krepšinio aikštelės Šilalės mieste. Trūksta barų ir nuomojamų paspirtukų, nėra teniso aikštelės, klubo jaunimui, pakilimo tako.

Apibendrinant galima teigti, kad apklausoje dalyvavusių jaunuolių nuomonė apie tai, ar Šilalė yra patrauklus miestas jaunimui, pasiskirstė labai apylygiai.

Tyrimą atliko Šilalės rajono savivaldybės administracijos savanorė Austėja Paulauskaitė.